Kaupþingsmenn aftur fyrir dómi . Lengst til vinstri á myndinni eru Hreiðar Már Sigurðsoon , fyrrverandi forstjóri Kaupþings , og Hörður Felix Harðarson verjandi hans . Mynd / GVA . Ákæra yfir níu fyrrverandi starfsmönnum Kaupþings banka var þingfest í Héraðsdómi Reykjavíkur í morgun . Mennirnir eru ákærðir fyrir markaðsmisnotkun og umboðssvik í aðdraganda að bankahruninu . Í umfjöllun Fréttablaðsins , þegar ákærurnar voru gefnar út , í mars kom fram að um væri að ræða eitt stærsta mál sinnar tegundar en um er að ræða alls fimm mál sem sameinuð voru í eina ákæru . Þetta er annað málið gegn fyrrverandi starfsmönnum Kaupþings sem er fyrir dómi . Eins og kunnugt er átti aðalmeðferð í svokölluðu al-Thani máli að fara fram fyrr í apríl en var frestað eftir að verjendur tveggja sakborninga báðust lausnar undan málinu . Saksóknari krafðist þess að Gestur Jónsson verði ekki skipaður verjandi Sigurðar Einarssonar . Ástæðan er sú að það voru Gestur og Ragnar H. Hall sem sögðu sig frá al-Thani málinu með þeim afleiðingum að það þurfti að fresta því . Ákæra á hendur sex starfsmönnum Landsbankans verður einnig þingfest í dag .